SL Uradni list Evropske unije C 95/27

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 95/14)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„BRIOCHE VENDÉENNE“

EU št.: PGI-FR-02294 – 24.2.2017

ZOP ( ) ZGO ( X )

1. Skupina vložnikov in pravni interes

Vendée Qualité Maison de l’Agriculture 21, boulevard Réaumur 85013 La Roche-sur-Yon Cedex FRANCIJA Tel. +33 251368251 Faks +33 251368454 E-naslov: contact@vendeequalite.fr

Sestava

Navedeno združenje vključuje vse gospodarske subjekte v sektorju ZGO „Brioche vendéenne“ (pekovski obrtniki, proizvajalci distributerji in obrtniki z eno proizvodno linijo, industrijski proizvajalci, mlinarji in predelovalci jajc). Tako ima pravni interes zahtevati spremembe specifikacije proizvoda.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☒ Dokazilo o poreklu — ☒ Metoda proizvodnje — ☒ Povezava — ☒ Označevanje — ☒ Drugo: posodobitev kontaktnih podatkov, geografsko območje, nadzorni organ, nacionalne zahteve, priloge

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

5.1 Postavka „Opis proizvoda“

V tem poglavju so uvedene oblikovne spremembe, katerih glavni namen je odpraviti ponavljanja.

Poleg tega je odstavek:

„okus: njegov okus se ujema z vonjem, in sicer prevladuje aroma, ki izhaja iz uporabe žganja ali žganja in dišave (cveta pomarančevca ali vanilje), skupaj z manj izrazitim okusom masla“

nadomeščen z odstavkom:

„pri okusu prevladuje aroma, ki izhaja iz uporabe žganja in včasih druge dišave (cveta pomarančevca in/ali vanilje), skupaj z manj izrazitim okusom masla“.

V stavkih v zvezi z dišavami je beseda „ali“ nadomeščena z izrazom „in/ali“: „cvet pomarančevca in/ali vanilja“, „vanilje in/ali cveta pomarančevca“.

Možnost združevanja dveh dodatnih dišav v istem proizvodu je tako izrecno navedena. To ustreza praksi gospodarskih subjektov, ki izraz „ali“ razumejo, kot da lahko pomeni „in“.

Te spremembe ne vplivajo na proizvod niti na vzročno povezavo.

5.2 Postavka „Dokazilo o poreklu“

Dodan je odstavek:

„Kosi testa, namenjeni za zamrzovanje, se pred zamrzovanjem zapakirajo in označijo. Morebitni postopki zamrzovanja kosov testa se navedejo na proizvodnem listu.“

Ta dodatek je potreben za utemeljitev sledljivosti kosov zamrznjenega testa, ki so dovoljeni v spremenjeni specifikaciji proizvoda (glej točko 5.3 spodaj v zvezi z metodo proizvodnje).

V tem poglavju specifikacije proizvoda so bile zaradi jasnejšega besedila uvedene tudi oblikovne spremembe (odprava ponavljanj, razlikovanje med izdajanjem dovoljenj gospodarskim subjektom ter vodenjem registrov in dokumentov v zvezi s sledljivostjo, premik odstavka …).

Elementi, ki dokazujejo poreklo proizvoda, niso sporni.

5.3 Postavka „Metoda proizvodnje“

Surovine (preglednica, v kateri so predstavljene lastnosti):

— Moka

Besede: „Moka iz krušne pšenice tipa 55 ali 45, od 45 % do 55 %“

so nadomeščene z besedami:

„42 % do 52 % Moka iz krušne pšenice tipa 65, 55 ali 45“.

Veljavna specifikacija dovoljuje uporabo dveh tipov pšenične moke, in sicer tipa 45 in tipa 55. Spremenjena specifikacija uvaja nov tip moke, in sicer tip 65.

Moka tipa 65, ki vsebuje nekoliko več otrobov, se pogosto uporablja za izdelavo finega pekovskega peciva, kot je ZGO „Brioche vendéenne“. Je tehnološki odgovor na osiromašeno vsebnost beljakovin v današnjih sortah pšenice, ki ga omogoča napredek v mlinarstvu. Uvedba tega novega tipa moke ne spremeni organoleptičnih in tehnoloških lastnosti, kot so barva, okus moke ali dobro vzhajanje testa.

Sedanja specifikacija proizvoda določa, da je delež moke med 45 % in 55 % teže testa. S spremembo se ta delež zmanjša na stopnjo med 42 % in 52 %.

To zmanjšanje deleža moke je omogočeno z večjo stopnjo absorpcije sedanjih vrst moke, zlasti moke tipa 65. Omogoča povečanje deleža drugih kakovostnejših sestavin, kot so jajca, maslo, sladkor ali alkohol. Posebne organoleptične lastnosti peciva „Brioche vendéenne“ so lahko zaradi te spremembe samo še okrepljene.

— Maslo

Veljavna specifikacija proizvoda določa stopnjo „svežega ali zgoščenega masla“, ki presega 12,5 %. V spremenjeni specifikaciji proizvoda je dodano „izraženo v rekonstituiranem maslu“.

Izračun rekonstituiranega masla je dodan na dnu strani:

„Minimalni delež masla, ki ga je treba uporabiti pri pripravi, je naveden s sklicevanjem na fino maslo z 82 % maslene maščobe. Če se uporabi zgoščeno maslo z Y % maslene maščobe (Y je večji od 96 %), se ekvivalent rekonstituiranega masla izračuna po naslednji formuli: “

Dodano besedilo omogoča jasnost glede minimalnega deleža masla v testu, ne glede na to, ali gre za sveže ali zgoščeno maslo. Ta delež ustreza praksam proizvajalcev in zagotavlja ohranjanje posebnosti ZGO „Brioche vendéenne“.

— Alkoholna aroma

Besede: „Najmanj 0,5 %:

žganja ali ruma

nedenaturiranega konjaka z najmanj 44 °“

so nadomeščene z besedami:

„≥ 0,5 % žganja ali ruma ali nedenaturiranega konjaka z najmanj 44 %“.

S to spremembo je odpravljena nejasnost. Kodificira prakse gospodarskih subjektov v sektorju, ki uporabljajo eno vrsto alkoholne pijače na proizvod in ne kombinacije nedenaturiranega konjaka z žganjem ali rumom.

— Aroma

Besede: „Neobvezno. Če je prisotna: naravna ali naravni enaka aroma vanilje ali cvetna voda pomarančevca“

so nadomeščene z besedami:

„Neobvezno. Naravna aroma vanilje ali aroma z vonjem po vanilji in/ali cvetna voda pomarančevca“.

To besedilo upošteva razvoj predpisov v zvezi z opredelitvijo arom in kodificira prakse gospodarskih subjektov v sektorju, ki lahko po tradiciji uporabljajo eno aromo ali kombinacijo dveh.

Proizvodni postopek (preglednica)

— Zamrzovanje kosov testa

Spremenjena specifikacija proizvoda uvaja možnost zamrzovanja kosov testa, pri čemer je določeno naslednje:

„Temperatura je nižja od –12 °C. Skladiščenje traja največ 15 dni.“

Zaradi dodatka zamrzovanja v proizvodni postopek se spremeni več faz: pri fazi „pointage“ (prvo vzhajanje) je dodano, da v primeru zamrzovanja faza „pointage“ testa traja najmanj 30 minut; pri vzhajanju med koncem gnetenja in začetkom peke (faza „apprêt“ (drugo vzhajanje)), ki poteka po odmrznitvi proizvoda, je dovoljeno obdobje med vzetjem kosov testa iz zamrzovalnika in njihovo položitvijo v peč od najmanj 6 ur do največ 24 ur. To obdobje zagotavlja odmrznitev in optimalno vzhajanje („pousse“).

Ti dodatki so vneseni tudi v diagram poteka proizvodnje in diagram tipov trajanja glede na način proizvodnje.

Ta sprememba specifikacije proizvoda uvaja nov tehnični potek postopka, ki omogoča neprekinjeno zamrzovanje kosov testa po prvem vzhajanju („pointage“) in pletenju. Malim gospodarskim subjektom bo omogočila racionalizacijo celotne priprave briošev z ZGO „Brioche vendéenne“. Številni gospodarski subjekti namreč radi pripravljajo velike količine testa, da bi dobili homogen proizvod, ob upoštevanju tradicije. Kosi testa, namenjeni za zamrzovanje, se zapakirajo in označijo. Gospodarski subjekti jih lahko odmrznejo in dajo peči v manjših količinah, kot je ustrezno za njihovo trženje. Omejitev na največ 15 dni skladiščenja zagotavlja začasnost zamrzovanja in največjo možno ohranitev lastnosti testa, namenjenega proizvodnji ZGO „Brioche vendéenne“.

Zamrznitev kosov testa, ki začasno zaustavi dejavnost kvasovk, ne vpliva na želeni rezultat.

— Oblikovanje in pletenje

Stavka: „Pleteni brioš s tremi prameni ali na način s 3 prameni (‚façon 3 brins‘)“ in „Kar zadeva izdelavo in predstavitev načina s 3 prameni (‚façon 3 brins‘), vsi proizvajalci (obrtniki, industrijski proizvajalci in veliki distributerji) brez razlik uporabljajo 2 tehniki (s 3 prameni (‚3 brins‘) in z enim pramenom (‚1 brin‘), oblikovanimi ročno in s pletenjem): v obeh primerih je skupna končna teža testa po peki enaka [in sicer najmanj 300 g] (glej barvno fotografijo na začetku spisa).“

sta nadomeščena s stavkom:

„Brioš je oblikovan ročno in pleten s 3 prameni ali z enim pramenom na način s 3 prameni (‚façon 3 brins‘)“.

S to spremembo je besedilo specifikacije proizvoda poenostavljeno, ne da bi bili elementi spremenjeni ali dodani.

— Pakiranje v vrečke

Veljavna specifikacija proizvoda določa pakiranje v vrečke, ki se izvede od „najmanj 1 ure in 30 minut“ do „največ 4 ure po koncu peke“.

V spremenjeni specifikaciji proizvoda je najkrajše obdobje 1 ure in 30 minut pred pakiranjem v vrečke črtano. To črtanje tako omogoča, da vsak gospodarski subjekt pakiranje izvede v skladu s svojo prakso in delovnim okoljem. Želeni rezultat v zvezi z briošem ostaja isti (ohranitev arom in mehkobe).

Najdaljše obdobje hlajenja je ohranjeno.

— Označevanje

Stavek v zvezi s predpisanimi navedbami na oznaki je črtan. Kratica DLUO (date limite d’utilisation optimale = priporočeni rok uporabe) je nadomeščena s kratico DDM (date de durabilité minimale = minimalni rok trajanja). Te spremembe ustrezajo razvoju veljavnih predpisov.

— Prevoz

Navedba pogojev prevoza peciva „Brioche vendéenne“ je črtana, saj spada v okvir splošnih predpisov.

— Dajanje na trg

Določba v zvezi s pogoji dajanja proizvodov na trg („nepoškodovan brioš, hranjen na suhem, pred soncem zaščitenem mestu“) je črtana, saj spada v okvir splošnih predpisov in se ne nanaša na pogoje proizvodnje peciva „Brioche vendéenne“.

Proizvodni postopek (diagram)

Besede „Prva faza ‚pointage‘/vzhajanje“

so nadomeščene z besedami:

„Faza ‚pointage‘/prvo vzhajanje“.

Gre za oblikovno spremembo, katere namen je navesti, da obstaja samo ena faza „pointage“ in dve vzhajanji.

Izraz: „Meroslovje“

je nadomeščen s splošnejšim izrazom: „Sledljivost“.

Beseda „Potrjevanje“ je črtana in nadomeščena z jasnejšim izrazom „razvrščanje“.

Sestava in recept – spremljanje proizvodnje

Ta del je črtan iz specifikacije proizvoda, ker vsebuje nezavezujoče določbe (nasveti, primerjava s pariškim briošem). Elementi v zvezi z znanjem in spretnostmi („pousse“) so ponovljeni v delu, ki se nanaša na povezavo z geografskim okoljem.

5.4 Postavka „Povezava“

V veljavni specifikaciji proizvoda se elementi, ki se nanašajo na povezavo z geografskim območjem, nahajajo v več poglavjih. Povezava je opisana različno, med drugim v delu o zgodovini regije, povezavi med to regionalno zgodovino in tradicijo priprave brioša ter razvoju sektorja peciva „Brioche vendéenne“, v delu o rastočem in dokazanem slovesu proizvoda ter v delu o gospodarskem pomenu sektorja in vplivu poklicnih izvajalcev, v katerem se zadnji del nanaša na razloge gospodarskih subjektov za pridobitev ZGO. S spremembami so vsi zadevni elementi združeni, poglavje pa je preoblikovano v tri predvidene dele: „Posebnosti geografskega območja“, „Posebnosti proizvoda“ in „Vzročna povezava“. Poleg tega se od priznanja peciva „Brioche vendéenne“ kot ZGO njegov sloves nenehoma povečuje, zaradi česar se je povečalo tudi njegovo uživanje, kot kažejo podatki o njegovi potrošnji.

Gre torej za oblikovno spremembo, ki olajša razumevanje povezave peciva „Brioche vendéenne“ z geografskim okoljem, ne da bi bili vprašljivi temelji te povezave.

5.5 Postavka „Označevanje“

Del o označevanju je posodobljen, da se upoštevajo veljavni splošni predpisi. Veljavna specifikacija proizvoda določa obvezno navedbo:

„— prodajnega imena: ‚Brioche vendéenne‘,

— vendejskega porekla,

— številke označbe ali datuma in ure proizvodnje,

— imena, naslova in logotipa certifikacijskega organa,

— imena skupine vložnikov, v katero je vključen proizvajalec,

— logotipa ZGO (po potrebi)“,

v povzetku pa je v delu o označevanju določeno: „Proizvod, ki se prodaja pod imenom ‚Brioche vendéenne‘“.

V osnutku spremenjene specifikacije proizvoda in v enotnem dokumentu je navedeno, da je na oznaki navedeno naslednje: „ime in naslov certifikacijskega organa ter ime in kontaktni podatki proizvajalca“.

Navedba prodajnega imena, ki ustreza imenu ZGO, in logotip ZGO sta obvezna od 4. januarja 2016, zaradi česar te določbe v specifikaciji proizvoda niso več potrebne. Navedba „vendejsko poreklo“ se ne zdi več potrebna glede na sloves ZGO „Brioche vendéenne“. Navedba „številke označbe ali datuma in ure proizvodnje“ je informacija, ki se nanaša na sledljivost, ki jo podjetja predvidijo pri svojem delovanju, da zagotovijo sledenje serijam. Navedba „imena skupine vložnikov, v katero je vključen proizvajalec“, je črtana in nadomeščena z „imenom in kontaktnimi podatki proizvajalca“, ki je informacija, ki je primernejša za potrošnika.

5.6 Postavka „Drugo“

— Posodobitev kontaktnih podatkov

Dodani so kontaktni podatki o pristojni službi države članice, kontaktni podatki o skupini vložnikov in informacije o njeni sestavi pa so posodobljeni.

— Geografsko območje

V specifikaciji proizvoda je za razjasnitev faz, ki se izvedejo na geografskem območju, dodan naslednji stavek: „Geografsko območje proizvodnje peciva ‚Brioche vendéenne‘, od gnetenja do peke proizvoda, obsega ozemlje naslednjih občin:“

Za vsak departma je seznam kantonov nadomeščen s seznamom ustreznih občin. Geografsko območje ni spremenjeno.

Tudi zemljevid geografskega območja je posodobljen. Črtan je odstavek v zvezi z utemeljitvijo opredelitve območja ZGO „Brioche vendéenne“, njegova vsebina pa je ponovljena v delu o elementih, ki utemeljujejo povezavo z geografskim okoljem.

Kar zadeva enotni dokument, je seznam kantonov posodobljen glede na upravno spremembo poimenovanja kantonov in njihovega obsega. Ta posodobitev se zdi potrebna, ker sta se s preoblikovanjem kantonov, ki poteka v Franciji v zadnjih letih, spremenila ime nekaterih kantonov in/ali njihov obseg. Zaradi francoskih predpisov je spremenjeno besedilo seznama kantonov, navedenega v povzetku, vendar območje, ki ga zajema, ostaja nespremenjeno.

— Nadzorni organ

Kontaktni podatki o nadzornem organu so nadomeščeni s kontaktnimi podatki organa, pristojnega na področju nadzora. Cilj navedene spremembe je izognitev spremembi specifikacije proizvoda v primeru spremembe nadzornega organa.

— Nacionalne zahteve

V veljavni specifikaciji proizvoda niso navedene glavne točke, ki se preverijo. Dodane so v spremenjeni specifikaciji pod nacionalnimi zahtevami.

— Priloge

Priloge k veljavni specifikaciji proizvoda so črtane. Vključujejo namreč nezavezujoče elemente, priložene za ponazoritev (izrezki iz časopisov, oznake, zgodovinske študije …).

ENOTNI DOKUMENT

„BRIOCHE VENDÉENNE“

EU št.: PGI-FR-02294 – 24.2.2017

ZOP ( ) ZGO ( X )

1. Ime

„Brioche vendéenne“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

„Brioche vendéenne“ je pleten zlato rumeno zapečen brioš pravilne okrogle, ovalne ali paličaste oblike. Vedno se prodaja svež, cel ali narezan, na papirju za živila in v vrečki. Tehta najmanj 300 gramov.

Sredica enotne barve ima satasto strukturo, v ustih pa se njena tekstura občuti kot zračna, vlaknasta, vendar topljiva.

Njegov vonj je kompleksen, uravnotežen med vonjem po maslu, aromo, ki nastane zaradi uporabe žganja ali ruma, in včasih dodatnimi vonjavami vanilje in/ali cveta pomarančevca. Njegov okus je bogat, sladek in aromatičen.

3.3 Krma (samo za proizvode živalskega izvora) in surovine (samo za predelane proizvode)

Moka je iz krušne pšenice iz naslednjih žitorodnih regij: Centre, Grand Ouest (regija Loare, Bretanja, Normandija, Poitou-Charentes) ter Beauce in Brie (zemljepisne oznake: dokument „Code et nomenclature des régions agricoles de la France au 1er janvier 1971“ (šifrant in nomenklatura kmetijskih regij Francije z dne 1. januarja 1971), ki sta ga leta 1974 skupaj objavila INSEE in SCEES). Za oskrbo z moko tako obrtniki kot industrijski proizvajalci in distributerji to pšenico in regije, iz katerih izhaja, izbirajo glede na tehnološke lastnosti in kakovost: moč pečenja moke W mora biti najmanj 180, vsebnost vseh beljakovin pa mora znašati vsaj 10,5 %.

Jajca in mleko so z geografskega območja.

Maslo je z geografskega območja in iz regije Grand Ouest Francije (regija Loare, Bretanja, Normandija in Poitou-Charentes).

Sol prihaja z atlantske obale, in sicer z območja med estuarijem Gironde in južno obalo Bretanje ter zlasti z območij Île de Ré, Noirmoutier in Guérande.

3.4 Posebne faze proizvodnje, ki jih je treba izvajati na opredeljenem geografskem območju

Vse faze izdelave peciva „Brioche vendéenne“, od gnetenja do peke proizvoda, potekajo na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje v vrečke poteka na geografskem območju.

Pakiranje v vrečke se izvede hitro po peki, da se zagotovi ohranitev organoleptičnih lastnosti. Hitro pakiranje tega proizvoda, ki vsebuje veliko sladkorja, omogoča zaščito pred insekti, mikrobiološko zaščito ter čim boljšo ohranitev mehkobe in arom peciva „Brioche vendéenne“.

3.6 Posebna pravila za označevanje proizvoda, za katerega se uporablja registrirano ime

Brez poseganja v veljavne predpise so na označbi navedeni:

— ime in naslov nadzornega organa,

— ime in kontaktni podatki proizvajalca.

4. Jedrnata opredelitev geografskega območja

Departma Vendée: celoten departma.

Departma Loire-Atlantique: kantoni Clisson, Machecoul, Pornic, Rezé-1, Rezé-2, Saint-Brevin-les-Pins, Saint-Philbert-de-Grand-Lieu, Saint-Sébastien-sur-Loire, Vallet, Vertou ter deli občin Indre in Nantes, ki so južno od Loare.

Departma Maine-et-Loire: občine Chalonnes-sur-Loire, Chaudefonds-sur-Layon, Denée, Rochefort-sur-Loire ter kantoni Beaupréau, Chemillé-Melay, Cholet-1, Cholet-2, Doué-la-Fontaine, La Pommeraye, Les Ponts-de-Cé, Saint-Macaire-en-Mauges in Saumur, razen delov občin Les Ponts-de-Cé in Saumur, ki so severno od Loare.

Departma Deux-Sèvres: občine Allonne, Azay-sur-Thouet, Beaulieu-sous-Parthenay, La Boissière-en-Gâtine, Le Bourdet, Clavé, Les Groseillers, Mauzé-sur-le-Mignon, Mazières-en-Gâtine, Niort, Pougne-Hérisson, Priaires, Prin-Deyrançon, Le Retail, La Rochénard, Saint-Aubin-le-Cloud, Saint-Georges-de-Noisné, Saint-Georges-de-Rex, Saint-Hilaire-la-Palud, Saint-Lin, Saint-Marc-la-Lande, Saint-Pardoux, Secondigny, Soutiers, Usseau, Vernoux-en-Gâtine, Verruyes, Vouhé ter kantoni Autize-Égray, Bressuire, Cerizay, kanton Frontenay-Rohan-Rohan, razen občine Granzay-Gript, kantoni Mauléon, Parthenay, La Plaine Niortaise, Saint-Maixent-l’École, Thouars in kanton Val du Thouet, razen občin Airvault, Assais-les-Jumeaux, Availles-Thouarsais, Boussais, Le Chillou, Irais, Louin, Maisontiers, Marnes, Saint-Généroux, Saint-Jouin-de-Marnes, Saint-Loup-Lamairé in Tessonnière.

Departma Charente-Maritime: kantoni Aytré, Châtelaillon-Plage, La Jarrie, Lagord, Marans, Rochefort, La Rochelle-1, La Rochelle-2, La Rochelle-3, Surgères ter kanton Tonnay-Charente, razen občin Échillais, Port-des-Barques, Saint-Nazaire-sur-Charente in Soubise.

5. Povezava z geografskim območjem

Posebnosti geografskega območja

Naravni dejavniki

Geografsko območje peciva „Brioche vendéenne“, ki se nahaja na obalah Atlantskega oceana, med pristaniškima mestoma Nantes in La Rochelle, ima zmerno oceansko podnebje, ugodno za obstoj zelo raznolikih proizvodnih dejavnosti. Zaradi geološke raznolikosti so nastala različna okolja:

— na južni meji Armorikanskega masiva naravna regija Bocage vendéen, za katero je značilen kmetijski sistem, usmerjen v živinorejo v vseh oblikah,

— na mezozoiških sedimentih naravna regija Plaine vendéenne, namenjena predvsem žitom,

— na nižinskih zalednih območjih močvirja, ki so pogosto poraščena s travinjem,

— na obali slavne soline in obmorska letovišča, zaradi katerih je Vendée drugi turistično najbolj obiskan francoski departma.

Človeški dejavniki

Geografsko območje, daleč od velikih prometnih poti, je zibelka človeške skupnosti, ki se je oblikovala okoli skupnih vrednot ter bogate in raznolike gastronomije. V regiji, navezani na vero, je bilo praznovanje velike noči, ki je zaznamovalo odhod zime in konec posta, priložnost za pogostitev s pecivom, bogatim s sladkorjem, jajci in maslom. V departmaju Vendée je bila za to pecivo značilna gosta sredica, ki je bila posledica prekinjenega vzhajanja testa. Pecivo se je imenovalo „pain de Pâques“, „galette pacaude“, „alize“ ali „gâche“ (Association vendéenne du goût, Produits du terroir et recettes traditionnelles de Vendée, Éditions de l’Étrave, 1995). „Velika sobota je bila v celoti posvečena pripravi tega peciva, ki je bilo pogosto ogromno.“ (Anne-Christine BEAUVIALA in Nicole VIELFAURE, Fêtes, coutumes et gâteaux, Éditions C. Bonneton, 1978)

V 19. stoletju so se z izdelavo peciva, ki so ga do takrat pripravljali samo doma, začeli ukvarjati tudi pekovski obrtniki. V tistem obdobju se je v departmaju Vendée pojavil „brioche tressée“ (pleteni brioš) iz moke, jajc in masla, odišavljen z žganjem, včasih s kančkom vanilje in/ali cveta pomarančevca. To je praznično pecivo, povezano z velikimi dogodki, kot sta prvo obhajilo in poroka. Po tradiciji so botri nevesti ponudili ogromen brioš (Edmond BOCQUIER, La Terre vendéenne, januar 1906). To pecivo so ponudili na nosilu, dvignjenem z iztegnjenimi rokami, okoli pa so plesali (Abel HUGO, France pittoresque, Éditions Delloye, 1835). Ta navada se je v departmaju Vendée ohranila do danes.

S prihodom železnice in razcvetom turizma v 20. stoletju se je vendejsko gospodarstvo usmerilo navzven. Na podeželju sta se razvijala obrtništvo in industrija po izvirnem gospodarskem modelu (Jean RENARD, La Vendée, un demi-siècle d’observation d’un géographe, Presses universitaires de Rennes, 2004). Obrtniki so začeli industrializirati svojo proizvodnjo, da bi lahko brioše distribuirali zunaj departmaja Vendée. Aprila 1949 je združenje pariških Vendejcev (Association des Vendéens de Paris) organiziralo dobrodelno prodajo v glavnem mestu. Ob tej priložnosti se je pojavilo ime „Brioche vendéenne“, da bi ga bilo mogoče razlikovati od drugih briošev (Frédéric Zégierman, Le Guide des pays de France, Éditions Fayard, 1999).

Od tedaj vsi gospodarski subjekti uporabljajo tradicionalni recept za proizvod z dvakratnim podaljšanim vzhajanjem, ročnim oblikovanjem in pletenjem kosov testa, peko pri zmerni temperaturi in pakiranjem proizvoda v vrečko kmalu po vzetju iz peči. Opredelitev geografskega območja, ki zajema upravno območje Vendée in mejna območja sosednjih departmajev, temelji na lokaciji tega znanja in spretnosti v povezavi z gibanjem pekov in vajencev, izobraženih v departmaju Vendée.

Posebnosti proizvoda

Za pecivo „Brioche vendéenne“ je značilna pletena oblika, ki izhaja iz posebnega ročnega oblikovanja, imenovanega „façon 3 brins“ (način s 3 prameni). Največkrat se ponudi v paličasti obliki, ob nekaterih priložnostih pa je lahko podolgovato ali okroglo. Skorja je napihnjena in nežno zapečena. Pecivo se lahko prodaja narezano ali celo. Postavljeno je na papir za živila in zapakirano v prozorno zaprto vrečko.

Ko je narezano, se pokaže satasta sredica, včasih vlaknasta, vendar vedno zračna. V ustih se iz te mehke in topljive sredice sprostijo nežne arome masla in žganja ali ruma, včasih skupaj z nežnimi odtenki vanilje in/ali cveta pomarančevca. Okus peciva je bogat, kar je povezano z visokim deležem masla in jajc, ter bolj sladek kot pri večini drugih briošev.

Vzročna povezava

Vzročna povezava med posebnostmi proizvoda in posebnostmi območja temelji na predpisanih lastnostih proizvoda (sestava, okus, videz, tekstura) in njegovem slovesu.

Sestava in okus, povezana z značilnostmi geografskega okolja

Mogoče je vzpostaviti povezavo med značilnostmi okolja in sestavinami peciva „Brioche vendéenne“:

— oceansko podnebje v regiji je ugodno za govedorejo, zlasti v regiji Bocage vendéen in na močvirskih območjih, zato je proizvodnja masla in mleka obilna,

— to zmerno podnebje in kmetijski sistem z zaprtimi polji sta tudi podlaga za obsežno perutninarstvo, ki zagotavlja veliko količino jajc, zlasti za veliko noč,

— rodovitna tla v regiji Plaine vendéenne in izsušena območja močvirja so že od srednjega veka naprej pod okriljem opatij omogočila razcvet pridelave žit,

— bližina Cognaca na jugu geografskega območja je razlog za razvoj obrtne proizvodnje žganja in za uporabo teh alkoholnih pijač pri pripravi peciva,

— obalna lega območja z velikimi pristanišči je omogočila prisotnost zunanjih proizvodov, kot so rum, aroma vanilje in cveta pomarančevca, trsni sladkor,

— atlantska obala je že dolgo pomembno območje proizvodnje soli, zlasti okoli bazenov na območjih Guérande, Noirmoutier in Île de Ré.

Te surovine, ki so na ozemlju prisotne že dolgo, dajejo proizvodu njegove posebnosti: mehko in topljivo testo zaradi jajc, mleka in masla, ustrezen odmerek sladkorja in soli, aromatsko kompleksnost zaradi alkohola, vanilje in cveta pomarančevca.

Videz in tekstura, ki sta plod tradicionalnega znanja in spretnosti na geografskem območju

Med nekaterimi lastnostmi proizvoda, ki izhajajo iz izvirnih načinov priprave, ter obstojem tega znanja in spretnosti na geografskem območju obstaja močna vzročna povezava:

— videz proizvoda, njegova oblika in spletenost izhajajo iz ročnega oblikovanja,

— napihnjen videz peciva „Brioche vendéenne“, satasta sredica in rahlost v ustih izhajajo iz dvakratnega vzhajanja s fazo „pointage“, ki ji sledi faza „apprêt“,

— zlato rumena barva in mehkoba sta rezultat nadzorovane peke v prilagojeni peči,

— nežne arome proizvoda se ohranijo zaradi hitrega pakiranja v vrečko.

Te prakse, ki izhajajo iz tradicije, izvirajo iz stare prakse priprave slaščic za veliko noč ali poroko. Iz gospodinjstev so bile prenesene v obrtništvo, ponekod v industrijo, danes pa se ohranjajo pri izobraževanju vajencev. Območje proizvodnje peciva „Brioche vendéenne“ zajema vse gospodarske subjekte, ki imajo danes to znanje in spretnosti za pripravo proizvoda.

Sloves, povezan s posebnostmi geografskega območja

Sloves proizvoda temelji hkrati na njegovi močni lokalni zasidranosti in veliki razširjenosti zunaj začetnega območja izdelave. Oboje je povezano z nekaterimi značilnostmi geografskega območja.

Tako je navezanost prebivalcev na kulinarično dediščino posebnost departmaja Vendée in njegove okolice. Ta občutek pripadnosti skupnosti in močna regionalna identiteta sta temelj dolge tradicije velikonočnega peciva, katerega dediščina je pecivo „Brioche vendéenne“, ki je še vedno prisotno na praznovanjih in porokah. S tekmovanji v zvezi s tem gastronomskim biserom se je to navdušenje ohranilo.

Geografsko območje je zaradi svoje lokacije odprto za turizem, ki se je v zadnjih desetletjih močno razvil. Privlačnost vendejske obale je odlično izhodišče za širjenje slovesa peciva „Brioche vendéenne“. Drznost in zavzetost obrtnikov ter industrijskih proizvajalcev, ki so prispevali k njegovemu slovesu, sta del gospodarskega okolja, za katero sta značilni številčnost in dinamika malih in srednjih podjetij, umeščenih v podeželsko okolje. Proizvod ima več kot 10-odstotni delež na trgu finega pekovskega peciva na nacionalni ravni (vir: odbor SECODIP, 2001). Študija, ki jo je opravil OSER, Junior Entreprise de l’Ecole Supérieure d’Agriculture d’Angers, kaže, da je stopnja spontane prepoznavnosti proizvoda približno 45-odstotna. Ta stopnja naraste na 77 % pri podprti prepoznavnosti (95 % v regiji Ouest in 50 % v pariški regiji).

Pecivo „Brioche vendéenne“ je posebej počastil Conseil National des Arts Culinaires v delu L’Inventaire du patrimoine culinaire de la France, posvečenemu regiji Loare (Éditions Albin Michel, 1993): „Že desetletja žanje velik uspeh, in to precej zunaj meja regije. […]“.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-14f3e5da-22af-4b8a-aca8-d88d7481ebb9/telechargement

(1) UL L 343, 14.12.2012, str. 1.